O manatu faatūina atu

Aoga ma ECE

# O suiga ua faatūina atu i le palotaina o komiti faatonu a Aoga

E tāua le pitolaau o loo faatino e komiti faatonu a kura ma aoga i le ausia o taumafaiga tau aoaoga ma le soifua manuia o tamaiti aoga. E mafai e mātua uma, o le aufaigaluega uma, ma tamaiti aoga i le tausaga 9 ma luga atu ona latou filifilia sui o komiti faatonu a latou aoga ma kura. I le taimi nei, e tele ina faaaogā le faiga e lafo ai palota ma pepa e faatumu ai palota mo sui o komiti faatonu.

Matou te iloa o le faiga o loo faaaogā nei e filifili ai tagata e avea ma sui o komiti faatonu o aoga o se faiga e lē o fetaui mo tagata uma. O lea ua matou fautuaina ai ni suiga e faaali mai i ai sou manatu.

*Suiga autu ua fautuaina*

O le suiga autu o loo matou mafaufauina o le mafai lea e aoga ona filifili pe faatino a latou palota i se faiga i luga o le initaneti, pe tau auala atu i se fonotaga po o le tumau pea o le faiga o loo faagasolo i le taimi nei.

*Isi suiga ua fautuaina*

* E moomia e aoga ona faatalanoa tamaiti aoga (tausaga 9 ma luga atu), aufaigaluega ma tagata o loo aooga a latou fanau i le aoga, i faagasologa e faatino ai palota.
* Toe faafou agavaa e tofia ma filifilia ai sui o komiti faatonu e aunoa ma le palotaina ina ia mafai ona auai ai tagata uma ma atagia lelei ai le te Tiriti o Waitangi.
* Uunaia atili le iai o se manatu o tamaiti aoga, lona uiga afai e mae‘a se palota ae lē faamanuiaina se sui mo le avanoa lē tumau mo tamaiti aoga, e tatau i komiti faatonu ona latou filifilia se sui o tamaiti aoga pe faatulaga se isi faiga ese e mafai ai e tamaiti aoga ona fai so latou leo i faaiuga fai a le komiti faatonu a le aoga.
* Faamanino faatulagana mo avanoa lē tumau.
* Faia suiga i taimi faatulagaina e fai ai palota ina ia gafatia atili ona fetuutuunai ma faataga ai ona vave faatino nisi o faiga e faagasolo ai palota.

# O le suiga ua faatūina atu i faiga e faamaonia ai le aufaigaluega i totonu o aoga e le Ofisa o Leoleo

Matou te faatūina atu se manatu ia tatau ona tauaaoina se faamaoniga mai le Ofisa o Leoleo a o lei amatalia le faafaigaluegaina o tagata faigaluega poo konekarate i aoga ma aoga amata (nai lo le faatoa faia a o lei vaaia tamaiti e aunoa ma se isi na te vaavaaia atoa le vaaiga e faiaoga o tamaiti). Matou te faatūina foi le aveesea o le lua-vaiaso e mafai ai e nisi o tagata faigaluega e lē o faatinoa sa‘o ni aoaoga ma e lē o lesitala i totonu o aoga ma aoga amata ona faigaluega e aunoa ma se faamaoniga mai le Ofisa o Leoleo.

O tulaga o loo faia i le taimi nei e lē o tutusa ma aiaiga e faamaonia ai isi uma tagata faigaluega i totonu o aoaoga ma ē o vaaia tamaiti, e tatau ia i latou uma ona maua se faamaoniga mai le Ofisa o Leoleo a o lei amatalia galuega.

Ua lē toe moomia le lua vaiaso talu ai ua faaitiitia le taimi e faagaioi ai se faamaoniga a le Ofisa o Leoleo mai le umi sa masani ai. O le a fesoasoani foi le aveesea o le lua vaiaso e faamanino lelei ai i nisi tagata o loo manatu e faatatau le lua vaiaso ia i latou peitai e lē o le tulaga lea.

O le faia o nei suiga o le a faamautinoa ai ua maua e tagata faigaluega uma se faamaoniga mai le Ofisa o Leoleo a o lei amatalia ona faigaluega.

# O suiga ua faatūina atu i faatulagana o mea e ave i ai le faamuamua pe a faaulufale tamaiti e nonofo i fafo atu o le sone a le aoga

O loo matou sailia manatu i ni suiga e ono faia i faatulagana o mea e ave i ai le faamuamua pe a faaulufale tamaiti e nonofo i fafo atu o le sone faatulagaina a le aoga, ina ia faaleleia tulaga e laugatasia uma ai. O le tele o faatulagana i le taimi nei e faalagolago i sootaga a se uso/tuagane/tuafafine poo mātua i le aoga. Ua faafaigata tele ai ona maua le avanoa i se aoga pe afai e nofo i fafo atu ma le sone ma e leai se tasi o le aiga e iai sona sootaga i le aoga.

Matou te fia iloa pe lagolagoina le faia o se suiga i faatulagana o mea o ave i ai le faamuamua, pe tou te manatu e taatia ai pea i le tulaga o loo iai nei. E lua faiga ua matou manatu e suia i ai faatulagana, lea o loo matou sailia ai le faailoa mai o finagalo.

**I lalo o suiga uma nei, o tamaiti aoga o loo nonofo i fafo atu o le sone faatulagaina a le aoga lea o loo aooga ai isi o latou uso/tuagane/tuafāfine, o le a tumau pea i le faatulagana lona lua mo le faaulufaleina, pe afai o iai ni avanoa e ofo atu i tamaiti e i fafo atu o le sone a le aoga. E leai se suiga i le tulaga lea mo tamaiti aoga o se auso/tuagane/tuafafine faatasi.**

O le faiga muamua, ia faafaigofie mo fanau a tagata faigaluega a le komiti faatonu (aufaigaluega a le aoga) ma fanau a sui o komiti faatonu, ona faaulufale i le aoga e faaauala lea i le siitia i le isi faatulagana maualuga atu o loo ave i ai le faamuamua. O lenei faiga o le a lē toe ave ai le faamuamua i fanau a tama ma teine tuai o se aoga, ma tuu ifo ai i lalo le faamuamua lea sa ave i uso/tuagane/tuafāfine a tama ma teine tuai a se aoga.

O le faiga lona lua, ia aveesea faatulagana o iai mo uso/tuagane/tuafāfine ma fanau a tama ma teine tuai. O faatulagana nei e mafai ona ta‘ua o faatulagana mo ‘talaaga o aiga’. A tatou faia le tulaga lea, o tamaiti aoga e agavaa i le taimi nei i faatulagana nei o le a tatau ona talosaga i lalo o le faatulagana mulimuli mo ‘isi uma tamaiti aoga’.

# O suiga ua faatūina atu i le faagasologa o le Teaching Council

E tolu suiga o loo matou faatūina atu i le faagasologa o le Teaching Council.

O le sini autu o le suiga muamua ia lelei le faagasologa o le faasagatonuina o amio pulea e tatau ona faia e faiaoga. E lua komiti o loo i le pulega e faasagatonuina amio pulea e tatau ona faia – o le Complaints Assessment Committee ma le Disciplinary Tribunal. O le Disciplinary Tribunal e gafa ma mataupu e aafia ai amioga matuia peitai o le taimi nei o loo gafa ma le tele o isi mataupu e lē matuia. O le tuuina atu o mataupu e iloilo e le Disciplinary Tribunal o lona uiga o loo latou faatinoa le faagasologa o faiga lava e tasi o loo faia e le Complaints Assessment Committee ma faatulaga le taimi e faatali ai se taunuuga.

Matou te mananao ia gafatia ona tauave e le Complaints Assessment Committee le tele o mataupu ina ia mafai ai e le Disciplinary Tribunal ona taula‘i i mataupu sili ona matuia. Matou te mananao foi e aveese le tulaga lea e moomia ai ona faia e le Complaints Assessment Committee se faaiuga ua malilie faatasi ai ma le faiaoga ma le tagata na faapogai ai le mataupu a o lei faaee atu se faasalaga.

O le suiga lona lua o loo maoti i le Education and Training Act 2020 (le Tulafono) e faapea e iai le pule a le Teaching Council e molia ai i le tulafono se tasi pe a solia aiaiga e lesitala ai faiaoga ma tuutuuga e faamauina ai. O loo aofia i le taimi nei tiute tauave a le Council na te faatumauina ai tulaga taualoa ma faasalaga mo le solia o lesitala ma tuutuuga e faamauina ai faiaoga o loo galulue o loo folasia i le Tulafono. Ina ia alofia ni masalosaloga o lea itu, o le a faamanino mai le suiga lenei le pule e mafai ai e le Teaching Council ona molia i le tulafono nisi ua solia tulaga nei.

O le suiga lona tolu o loo faamanino ai, e tatau i le Teaching Council ona faaaogā lana faautautaga poto e fai ai se faaiuga, nai lo le faalagolago i se suega e tali ai ni fesili, pe a iloiloina tulaga lata mai o le tomai faafaiaoga i taitai (ma isi faiaoga ua lesitalaina) i totonu o nofoaga o aoga maualuluga mo le faamoemoe e toe faafou a latou tusipasi e avea ai pea ma faiaoga.

# O le suiga ua faatūina atu ia faataga le Education Review Office e toe iloilo auaunaga i aoaoga ma atinaega o tomai faapitoa (PLD) e maua e aoga, kura ma auaunaga mo aoga amata

Ua matou faatūina atu lenei suiga ina ia mafai ai e le Education Review Office (ERO) ona toe iloilo auaunaga i aoaoga ma atinaega o tomai faapitoa (professional learning and development – PLD) e maua e aoga, kura ma auaunaga mo aoga amata.

E tāua le iai o PLD i se tulaga maualuga le lelei e faamalosia ai aoaoga ma le aoaoina. E iai nisi o metotia o loo maua i le taimi nei e faamautinoa ai tulaga lelei e maua ai PLD, peitai e lē o iai se faiga e manino ai le silasila i tulaga uma e uiga i le aogā ma aafiaga i taitai o aoaoga, faiga o loo aoao atu ai poo taunuuga mo le tamaitiiti aoga.

Matou te talitonu o le avea o le ERO na te faatinoa iloiloga i se faiga ua faatulaga lelei mo PLD o le a faaleleia ai malamalama e uiga i tulaga lelei ma aafiaga, ma o faamatalaga nei o le a lagolagoina ai faiga e faaauau pea le faaleleia o galuega.

Aoga Maualuluga Faaiunivesite

# O suiga ua faatūina atu i auaunaga o loo faamalosia ai le totogi o pili a fanau aoga

Matou te faatūina atu le aveese o tuutuuga mo auaunaga o loo faamalosia ai le totogi o pili a fanau aoga (compulsory student services fees – CSSF) mai le Tulafono ae suia i se faiga e faatonutonu ai i lalo o tuutuuga mo fesoasoani tupe o loo i le vaega e 419 o le Tulafono. O le auala lava lea e tasi o loo faatonutonuina ai isi uma tupe e totogi e auaunaga.

O CSSFs o pili e totogi, e ese mai pili e totogi mo vasega faapitoa, e mafai e aoga maualuluga faaiunivesite ona tāpā tamaiti aoga e totogi mo le faagaioia o le tele o auaunaga, e pei o auaunaga tau soifua maloloina ma taaloga ma tafaoga. E lē o iloiloina i le taimi nei, suiga i faiga faavae e faatatau i CSSFs, e pei o le telē o le pili e faataga auaunaga ona tāpā tamaiti aoga e totogi e tau auala atu i CSSF.

O le suiga ua faatūina atu o le a faataga ai le Malo e faatulaga tuutuuga manaomia mo le CSSF e tusa ai ma le eseese o ituaiga tamaiti aoga, mo se faataitaiga o i latou o faatino aoaoga i totonu o galuega. O le 2021 na faatapulaa ai e le Malo le taimi e faia ai suiga i le tulafono e taofia ai ona faaee atu se CSSF e matātā tau alamanuia, pe afai e fesoasoani le faalapotopotoga o aoaoina ai matātā tau alamanuia ia mafai e tamaiti aoga ona auai i se aoga maualuga faaiunivesite, o se vaega o le Reform of Vocational Education (Toefuataiga o Aoaoga Matātā Eseese). Afai e pulea CSSFs i le faiga ua faatūina atu, soo se suiga i aiaiga o le a noatia i tuutuuga mo le faia o ni feutanaiga.

# O le suiga ua faatūina atu e faataga ai ona faaaogā le National Student Numbers e lagolagoina ai aoaoga e faatino i totonu o galuega

Matou te faatūina atu ia mafai ona faaaogā le National Student Numbers (NSNs) e mautinoa ai o loo maua e pule o galuega ma matātā punaoa talafeagai e lagolagoina ai aoaoga e faatino i totonu o galuega.

O loo faataga i tulafono o loo iai i le taimi nei ona maua e i latou o aoaoina i matātā tau alamanuia ma aoaoga faaaperinitisi ona umia se NSNs. Peitai e lē o faaaogā NSNs e faasoasoa ma mataitu ai punaoa mo tamaiti aoga i totonu o galuega ma aoaoga mo tomai pe afai e lē o faagaioia le fesoasoani tupe e tau auala atu i se auaunaga ua faamauina.

O isi metotia e faatino ai tulaga e tatau ona faia e mataituina ai tulaga ua ausia e tamaiti aoga ma le faasoasoaga o fesoasoani tupe, o ni tulaga e tele ai le taimi ma punaoa e faaalu ai pe a faatusa i tulaga e faaaogā ai le NSNs. Aemaise lava, e moomia ona atiae e le Matagaluega o Aoga faatulagana faapitoa faatasi ma isi faalapotopotoga o loo aofia i le tele o taumafaiga e lagolagoina ai aoaoga e faatino i totonu o galuega. Ua aafia ai foi ma pule o galuega ma tamaiti aoga i le umi o le taimi e faatalitali ai fesoasoani tupe ua faasoasoaina.

O lenei suiga o le a faigofie atili ai e faalapotopotoga a le malo ona faatupe ma mataitu le faaaogāina o fesoasoani tupe.

# O le suiga ua faatūina atu e mafai ai e le New Zealand Qualifications Authority (NZQA) ona iai le faautautaga e faaleaogā ai se lesitala Private Training Establishment (PTE)

Matou te faatūina atu se manatu ina ia tuuina atu i le NZQA le faautautaga e faaleaogāina ai le lesitala PTE pe afai ua faamaonia se moliaga faasaga i se PTE na latou faatagaina se tasi na te tauaveina se mataupu sa lē agavaa ai e tusa ai ma le Immigration Act 2009.

I le taimi nei, e tatau i le NZQA ona faaleaogāina se lesitala PTE. Peitai e ono avea lea ma taunuuga e lē fetaui (talu ai o loo iai foi faasalaga i lalo o le Immigration Act). Matou te mananao ia mafai e le NZQA ona faia le faaiuga e filifili ai se mea ua tupu i lona tulaga matuia ua tatau ai ona faaleaogāina le lesitala PTE. I nisi o tulaga, e ono talafeagai ai isi faiga e tali atu ai.

# O suiga ua faatūina atu e faafaigofie ai faailoga e maua i Niu Sila ma isi faailoga faamauina

O loo sailia e le New Zealand Qualifications Authority (NZQA) manatu i nisi o suiga e ono faia e faafaigofie ai faailoga o mataupu ua agavaa ai i Niu Sila ma isi faailoga faamauina. O suiga ua faatūina atu ua faamoemoe e lagolagoina ai le Toefuataiga o Aoaoga Matātā Eseese.

O le sini autu o suiga ua faatūina atu ina ia:

* faamautinoa o faailoga mai matātā e ausia ai manaoga o tamaiti aoga ma pule o galuega
* suia le faaupuga ‘training schemes’ ae faaaogā le ‘micro-credentials’
* mafai ai e le Workforce Development Councils ona atiae micro-credentials (agavaa lautogia) e mafai e auaunaga ona faataunuu.